**Dansăm desculţi prin ploaie**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cumva şi vremea s-a întors pe dos,

Zefirul cald alunecă-n odaie,

Gerar din calendare parcă-i scos

Doar noi dansăm râzând desculţi prin ploaie.

Vezi, pentru noi degeaba s-au creat

Umbrele, pelerine, cizme ‘nalte,

Printre noroi şi stele-am învăţat

Că bucuria stă în celelalte

Minuni ce sunt mereu la îndemână,

La braţul tău desculţă când păşesc

Te-nclini uşor şi-apoi mă iei de mână,

Eu mă ridic pe vârfuri să-ţi şoptesc...

- La meteo se-anunță, pentru noi,

O iarnă scurtă cum n-a fost vreodată,

N-avem zăpadă, ger, dar printre ploi

Povestea noastră parcă e brodată

Cu fir de aur, stropi din curcubeu

Și arabescuri de lumină pline,

Acum iubirea e la apogeu -

Clepsidrele albastre cern rubine.

Când ochii ți-i ridici spre mine-ncet

Și văd în ei cum arde-un foc, văpaie,

Te prind în brațe ca într-un balet

Pe care îl dansăm desculţi în ploaie.

Liliana Trif Ioan Grigoraș